«Нурым» и етIуанэ къыдэкIыгъуэр
«Нур» сабий журналым и етIуанэ къыдэкIыгъуэр Гъубж Мухьэдин и «Къырыщхьэ щыблэ щымышынэ» усэмкIэ къызэIуех. АдэкIэ ЦIыхубзхэм я махуэм ирихьэлIэу тридзащ бзылъхугъэхэр зыгъэлъапIэ адыгэ псалъэжьхэр.
РСФСР-м и цIыхубэ артист, Урысейми КъБР-ми гъуазджэхэмкIэ щIыхь зиIэ я лэжьакIуэ, композитор Къардэн Хьэсэн и ныбжьыр иджыблагъэ илъэс 90 ирикъуащ. Къардэным уэрэд куэд, романсхэр, оперэхэр, балетхэр итхащ.
«Нур» журналыр Хьэсэн къыщалъхуа махуэмкIэ ехъуэхъури, Къэбэрдей-Балъкъэр Республикэм и Гимныр, Къардэным итхар, тридзащ.
ЩIалэ цIыкIу гупым я анэшхуэхэм хужаIахэр Мэлей ФатIимэ къыщиIуэтэжащ «Си нанэ» тхыгъэм.
«Ажэмрэ бжэниблымрэ» я хъыбарыр IуэрыIуатэм къыхихыжри, Къэрмокъуэ Хьэмид итхыжащ. Абыи фыкъыщеджэнщ мы къыдэкIыгъуэм. Налшык къалэ и 5-нэ курыт школым и 3-нэ «А» классым и егъэджакIуэ КIуж Светланэ щапхъэ трахыу и IэщIагъэм илъэс 36-рэ хъуауэ иролажьэ. Журналым тетщ КIужымрэ ар зи унафэщI класс пашэм щIэс цIыкIухэмрэ я сурэтхэр.
«Iущыцэ» Iыхьэм тетщ цIыкIухэм ятеухуа гушыIэ кIэщIхэр. Ахэр итхыжащ Хьэту Пётр.
АдэкIэ фыкъыщеджэнщ сабий театрым папщIэ Зэгъэщтокъуэ Людэ итха «Нарт лъэбыцэжьей» пьесэ цIыкIум.
Иджырей къэфэкIэхэм ныбжьыщIэхэм щыхуагъасэ «Глория» къэфакIуэ гупым и ехъулIэныгъэхэм топсэлъыхь Таз ФатIимэ.
Ди зэманым шыкIэпшынэ Iэзэу еуэфхэр закъуэтIакъуэщ. А закъуэтIакъуэхэм ящыщщ Иуаз Зубер. ШыкIэпшынауэм теухуауэ журналым тридза тхыгъэри зи IэдакъэщIэкIыр Тазырщ.
АдэкIэ, зэрыхабзэу, «Нурым» тетщ псалъэзэблэдз.
Мы къыдэкIыгъуэм «Нурым» и гъуджэм къощ Налшык 14-нэ гимназием и 6-нэ классым щеджэ Къэрмокъуэ Къантемыррэ Налшык курыт еджапIэ №5-м и 4-нэ классым щIэс Тумэ Дианэрэ.
Абзуан Пщымахуэ.
